**เจ้าหญิงราเซนดรานูรู** (อักษรโรมัน: *Rasendranoro*; ค.ศ. 1860 – 9 พฤศจิกายน ค.ศ. 1901) เป็นเจ้าหญิงแห่งมาดากัสการ์ เป็นพระเชษฐภคินีในสมเด็จพระราชินีนาถรันฟาลูนาที่ 3 พระมหากษัตริย์องค์สุดท้ายของมาดากัสการ์ หลังจากมาดากัสการ์ตกเป็นอาณานิคมของฝรั่งเศส พระองค์เสด็จลี้ภัยในดินแดนของฝรั่งเศส และดำรงพระชนม์ในบั้นปลาย ณ อาณานิคมแอลจีเรียของฝรั่งเศส

พระประวัติ
----------

เจ้าหญิงราเซนดรานูรู เป็นพระธิดาพระองค์หนึ่งจากทั้งหมดเก้าพระองค์ของเจ้าหญิงราเกตากา (*Raketaka*) กับพระภัสดานามอันดรีอันซีมีอานาตรา (*Andriantsimianatra*) ซึ่งเป็นพระประยูรญาติ พระชนนีเป็นพระราชธิดาเพียงพระองค์เดียวที่ยังทรงพระชนม์ของพระเจ้าราดามาที่ 1 เจ้าหญิงราเซนดรานูรูเป็นพระเชษฐภคินีของสมเด็จพระราชินีนาถรันฟาลูนาที่ 3 หลังพระขนิษฐภคินีเสด็จขึ้นเสวยราชสมบัติ เจ้าหญิงราเซนดรานูรูจึงย้ายไปประทับ ณ พระตำหนักภายในพระราชวังอันตานานาริโว

เจ้าหญิงราเซนดรานูรูเสกสมรสกับอันดรีอานาลี (*Andrianaly*) ซึ่งเป็นชายผู้ดี ใน ค.ศ. 1881 ประสูติการพระบุตรสามพระองค์คือ เจ้าชายรากาตูเมนา (*Rakatomena*), เจ้าหญิงราซูเฮรีนา (*Rasoherina*) และเจ้าหญิงราซาฟีนันดรีอามานีตรา (*Razafinandriamanitra*)

วันที่ 28 กุมภาพันธ์ ค.ศ. 1897 หลังระบอบกษัตริย์ของมาดากัสการ์ถูกยกเลิก และแทนที่ด้วยการปกครองของเจ้าอาณานิคมประเทศฝรั่งเศส เจ้าหญิงราเซนดรานูรู พร้อมด้วยเจ้าหญิงราซาฟีนันดรีอามานีตรา พระธิดา และเจ้าหญิงรามาซินดราซานา พระมาตุจฉา ทรงลี้ภัยออกจากพระราชวังไปประทับร่วมกับสมเด็จพระราชินีนาถ ณ โตมาซีนา (*Toamasina*) ต่อมาเจ้านายทั้งหมดเสด็จลงเรือ "ลาปีรุส" (*La Peyrouse*) ลี้ภัยไปเกาะเรอูว์นียง เมื่อประทับอยู่โรงแรมยุโรป (*Hotel de l'Europe*) ในแซ็ง-เดอนีได้ไม่นานนัก เจ้าหญิงราซาฟีนันดรีอามานีตรา พระธิดา ก็มีพระประสูติการ และสิ้นพระชนม์ลงจากพระอาการแทรกซ้อนหลังจากนั้นไม่กี่วัน หนึ่งเดือนต่อมาได้ตามเสด็จสมเด็จพระราชินีนาถและพระราชวงศ์ ไปประทับ ณ เรือนของมาดามเดอวีลเลนทรัว (*Madame de Villentroy*) ใกล้สถานที่ราชการของฝรั่งเศส พระองค์ดำรงพระชนม์ชีพที่นั่นได้สองปี ก็ถูกรัฐบาลฝรั่งเศสส่งไปประทับที่เมืองมาร์แซย์ ประเทศฝรั่งเศส และหลังจากนั้นไม่กี่เดือน สมเด็จพระราชินีนาถและเหล่าพระราชวงศ์ก็ถูกส่งไปประทับในวิลลาในเมืองแอลเจียร์ แอลจีเรียของฝรั่งเศส

อ้างอิง
-------

1. ↑  *Le dictionnaire universel des créatrices*. Didier, Béatrice, 1935-, Fouque, Antoinette, 1936-2014, Calle-Gruber, Mireille, 1945-. Paris: Des femmes-A. Fouque. 2013. ISBN 978-2-7210-0651-6. OCLC 1033526247.`{{cite book}}`: CS1 maint: others (ลิงก์)
2. ↑  "Madagascar: Les sillons du passé - Raketaka la discrète meurt en 1866".`{{cite web}}`: CS1 maint: url-status (ลิงก์)
3. 1 2  Ela, Mpirenireny (27 February 2014). "dadabe saina gasy par "mpirenireny ela": Barrier Marie-France Ranavalo derniére reine de Madagascar Balland 1996".
4. ↑  *Maisons royales, demeures des grands à Madagascar*. KARTHALA Editions. 1 January 2005. ISBN 9782811138578 – โดยทาง Google Books.
5. ↑  "La Revue maritime". Les Grandes éditions francaises. 29 June 1884 – โดยทาง Google Books.
6. ↑  Crémazy, Laurent (29 June 1883). "Notes sur Madagascar". Berger-Levrault et Cie – โดยทาง Google Books.
7. ↑  Mahetsaka, Par (20 January 2010). "Madagascar: Rapatriement des restes mortels royaux - Les noms des quatre princesses connus". *fr.allafrica.com*. สืบค้นเมื่อ 2019-06-29.
8. ↑  Aldrich, Robert (18 January 2018). *Banished Potentates: dethroning and exiling indigenous monarchs under British and French colonial rule, 1815-1955*. Oxford University Press. ISBN 9781526135315 – โดยทาง Google Books.
9. ↑  Barrier 1996, pp. 269–271.